钦定古今图书集成/理学汇编/经籍典/第186卷 > 郑樵春秋传 > 《例非春秋之法》
## 钦定古今图书集成/理学汇编/经籍典/第186卷 > 郑樵春秋传 > 《例非春秋之法》

“《春秋》之法，重事而轻人，详内而略外，无有所谓例也朝觐、会、盟，礼乐之本也；侵、袭、围、入，征伐之举也。鲁与
邻国有相交之义，则悉书之，外此则弗书也。君在则
书君，而臣不列焉；卿在则书卿，而大夫不列焉；卿不
在而大夫将事，然后大夫得书焉。盟所以纪信，烈𦈡
因盟莒而得书；聘所以讲礼，公子札因聘鲁而得书。
‘乞师，大事也，故栾黡得书；城杞，大役也，故高止得书；
以至荀林父之败狄，士鞅之会吴，又赴告而与鲁共
事得书焉’。”则《春秋》之书，因事以见人，而非因人以见
事。书于鲁国则详，季子叔肹之卒，延厩、郎囿之役是
也；于他国则略，晏平仲之善交，叔向之遗直，封洫刑
书之在郑，反坫塞门之在齐是也。《春秋》重事而轻人，
详内而略外，盖如此，乌有所谓例耶？善乎柳宗元之
言曰：“杜预谓例为周公之常法，曾不知侵伐入灭之
例，周之盛时，不应预立其法。”真知言乎！